Durban-huurmoord: Sakeman kry borgtogDain Neveling. Foto: tapology.com Natasha Ramkisson-Kara, woordvoerder van die nasionale vervolgingsgesag (NVG), het gesê Dain Neveling is op borgtog van R20 000 vrygelaat. Neveling se borgtogvoorwaardes sluit in dat hy slegs sy huis vir mediese-, godsdienstige- en sakeredes mag verlaat en hy moet eers by die ondersoekbeampte toestemming kry. Die hof het ook beveel dat hy nie met staatsgetuies mag kontak maak nie en dat hy twee keer ŉ week by die Hillcrest-polisiestasie moet aanmeld. Neveling staan tereg op aanklagte van poging tot moord, sameswering om moord te pleeg, roof met verswarende omstandighede, diefstal, aanranding met die doel om ernstig te beseer en intimidasie. Hy is aanvanklik in Oktober verlede jaar deur die Valke in hegtenis geneem saam met sy medepligtiges, Hendrik Nunez en Jorgen Jorgensen, in verband met ŉ beweerde komplot om sy sakevennoot, Grant Jones, te vermoor. Jones is in Julie verlede jaar vyf keer geskiet en is nou in ŉ rolstoel. Die polisie het verneem ŉ tweede aanval word na bewering beplan. Die Valke het ŉ spesiale operasie van stapel gestuur waartydens hulle voorgegee het Jones is dood en die drie mans is kort daarna in hegtenis geneem, maar aanklagte teen Neveling is teruggetrek. Die aanklagte is weer in November aanhangig gemaak nadat Nunez en Jorgensen skuld beken het op die aanklagte van poging tot moord en sameswering om ŉ moord te pleeg. Hulle beweer Neveling was die meesterbrein agter die komplot. Destyds is beweer Neveling het ŉ polis van R34 miljoen op Jones se lewe uitgeneem. Die saak is uitgestel tot 19 Februarie.